ร้านสลัดบรรยากาศดีในโครงการมีโชคพลาซ่า ร้านนั้นก็หาได้ไม่ยากเลยเพียงแต่มองขึ้นไปยังบริเวณชั้นสองของโครงการก็จะเห็นโลโก้สีเขียวๆ รูปหน้าคนกินผัก พร้อมชื่อร้านแบบตัวโตๆ Coco Salad เมื่อมองเห็นแบบนี้แล้วจะรออะไรอยู่ล่ะ เดินเข้าร้านกันเลยดีกว่า ชักช้าเดี่ยวไม่มีที่นั่ง 

ที่ร้าน Coco Salad นี้คือต้องบอกว่าประทับใจมากเพราะมีเมนูทางเลือกอย่าง Half Salad Half Meat เพราะว่าในบางครั้งเราเองก็อาจจะอยากกินผักนิดหน่อย ไม่ได้เยอะเว่อร์วังอลังการ แล้วก็อยากกินสเต๊กไปด้วย ซักชิ้นนึงเบาๆ ซึ่งเจ้าเมนูตัวนี้ก็ตอบโจทย์ได้อย่างครบถ้วนลงตัวฮะ

• โคโค่ ฟรายชีส : จานนี้นับเป็นเมนูที่เด็ดดวงมากเลยทีเดียวเฟรนช์ฟรายแท่งใหญ่ โรยด้วยพาเมนซานชีสมากมายอยู่ข้างบนนั้น จิ้มกินกับซอสสูตรพิเศษรสนุ่ม หอมกวาน ละมุนลิ้นเป็นที่สุด นี่ก็อยากรู้ว่าเจ้าน้ำจิ้มตัวนี้นั้นทำมาจากอะไรเลยต้องไปถามพนง. ก็ได้คำตอบกลับมาว่ามันคือน้ำสลัดเธาซันด์ไอแลนด์ ผสมผงปาปริก้า

• แซลมอนรมควันแคนตาลูป : เมนูเรียกน้ำย่อยที่น่าสนใจอีกเมนูหนึ่งของที่ร้านนี้ ที่จับเอาผลไม้รสหวานอย่าง แคนตาลูป และ แอปเปิ้ล มากินคู่กับแซลมอนรมควันรสเค็ม ตอนแรกก็คิดนะว่ามันจะเข้ากันเหรอ แต่พอลองกินเท่านั้นแหละ ... มันเข้ากันแบบไม่น่าเชื่อเลย เพราะสิ่งที่โดนลดลงไปมีแค่ความเค็ม ส่วนความหวาน หอม นั้นยังคงอยู่แบบครบถ้วน ยิ่งกินน้ำย่อยก็ยิ่งเริ่มทำงาน

• สลัดผักสด หมูคุโรบูตะ : อย่างที่บอกไปในตอนต้นว่าที่นี้เค้ามี Half Salad Half Meat ผักครึ่งนึง อย่างอื่นครึ่งนึง นี่ก็เป็นหนึ่งในเมนูนั้นแหละ ผักสดนานาชนิดวางเรียงรายอยู่ในจานสีขาว โดยที่ข้างๆ นั้นก็คือสเต๊กหมูคุโรบูตะ ที่ผ่านการหมักนมและพริกไทยดำมาจนทำให้เนื้อนั้นมีรสหวาน นุ่ม หอมกลิ่นพริกไทยดำ ราดด้วยน้ำสลัดเพสโต้ซีฟู้ดสูตรเฉพาะ ที่มีรสหวานมันของมายองเนส และเผ็ดเปรี้ยวของน้ำจิ้มซีฟู้ด พอรวมกันแล้วมันคือสิ่งดีงามของวันนี้เลยนะรู้มั้ย

• สลัดผักย่าง แซลมอนย่าง : อีกหนึ่งตัวเลือกแต่คราวนี้เป็นผักต่างๆ ที่ถูกหั่นเป็นชิ้นแบบพอดีคำ แล้วนำไปย่างจนสุกแต่ยังคงเต็มไปด้วยความชุ่มชื้นไม่แห้งแข็ง รสหวานขึ้นกินง่ายขึ้น มาพร้อมกับปลาแซลมอนย่างชิ้นโตที่ใครเห็นก็ต้องโอโห้... ใหญ่ดีแห๊ะ ราดกินกับน้ำบัลซามิคครีม รสเปรี้ยวนิดๆ หอมหน่อยๆ พอกินพร้อมกันกับผักย่าง และแซลมอนย่าง คือต้องบอกว่า เข้ากั๊นนน เข้ากัน เยี่ยมมากจริงๆ

• สลัดผลไม้ ไก่ทอด : ไม่อยากกินผักที่ร้านเค้าก็จัดให้กับ ผลไม้ที่มาแทบจะพูนถ้วยกับสะโพกไก่ทอดกรอบ หั่นเป็นชิ้นพอดีคำ ทานง่าย เอาลงไปในจานคลุกๆ กับผลไม้และน้ำสลัดเธาซันด์ไอแลนด์ บอกเลยว่ากินเพลินจริงๆ 

• สลัดผลไม้อะโลฮ่า : สลัดผลไม้ถ้วยโตเหมือนกับที่เสิร์ฟมาในเมนู ก่อนหน้านี้ แต่จัดเต็มกว่า แน่นกว่า แน่นกว่า ด้วยผลไม้หลากหลายชนิด พร้อมเพิ่มความมันดด้วย มะพร้าวอบแห้ง 

• สลัดยำแซลมอนย่าง : สลัดรสเด็ดที่ไม่ได้มีแค่รสหวาน มัน แต่เพิ่มรสเผ็ด และ หอมสมุนไพรไทยเอาไว้ในจานเดียว ทานพร้อมกับแซลมอนย่างชิ้นใหญ่จุใจ ทั้งผัก ปลา และ รสชาติ ในจานเดียว

• สเต๊กซี่โครงหมูบาร์บีคิว : จานนี้เหมาะกับคนที่ไม่ค่อยเน้นผัก เพราะเค้าจัดให้แบบเนื้อๆ เน้นๆ ซี่โครงหมูหมักกับซอสบาร์บีคิว ย่างจนสุก เสิร์ฟพร้อมเครื่องเคียงสเต๊กหลากหลายหน้าตาทั้ง เฟรนช์ฟราย, มันบด, ผักสด 

• สปาเก็ตตี้เบคอนผัดพริกแห้ง : สปาเก็ตตี้ผัดแห้งปรุงรสแบบไทยๆ โดยใส่พริกแห้ง, กระเทียม, ต้นหอม, ใบโหระพา, มะกอกดำ เติมเบคอนหั่นชิ้นพอดีคำลงไปผัดจนส่งกลิ่นหอมยั่วยวนใจ 

• สมูธตี้ : ที่ร้านมีเครื่องดื่มสมูธตี้เนื้อเนียนให้เลือกหลายเมนูด้วยกัน ชอบตัวไหนก็จัดไปกับตัวนั้นเลย เพื่อความฟินแบบเนียนนุ่ม หวานชุ่มคอ 